CELEX: 32020D0286
Language: ro
Date: 2020-02-27 00:00:00
Title: Decizia (UE) 2020/286 a Consiliului din 27 februarie 2020 privind poziția care urmează să fie adoptată, în numele Uniunii Europene, în cadrul celei de a șaizeci și treia sesiuni a Comisiei privind stupefiantele, în ceea ce privește adăugarea unei substanțe pe lista de substanțe din tabelul I din Convenția Organizației Națiunilor Unite împotriva traficului ilicit de stupefiante și substanțe psihotrope

2.3.2020   
               
               
                  RO
               
               
                  Jurnalul Oficial al Uniunii Europene
               
               
                  L 62/24
               
            
         DECIZIA (UE) 2020/286 A CONSILIULUI
         din 27 februarie 2020
         privind poziția care urmează să fie adoptată, în numele Uniunii Europene, în cadrul celei de a șaizeci și treia sesiuni a Comisiei privind stupefiantele, în ceea ce privește adăugarea unei substanțe pe lista de substanțe din tabelul I din Convenția Organizației Națiunilor Unite împotriva traficului ilicit de stupefiante și substanțe psihotrope
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 207 alineatul (4) primul paragraf, coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     Convenția Organizației Națiunilor Unite din 1988 împotriva traficului ilicit de stupefiante și substanțe psihotrope (denumită în continuare „convenția”) a intrat în vigoare la 11 noiembrie 1990 și a fost încheiată de către Uniune prin Decizia 90/611/CEE a Consiliului (1).
                  
               
                     (2)
                  
                  
                     În conformitate cu articolul 12 alineatele (2)-(7) din convenție, pot fi adăugate substanțe în tabelele din convenție în care sunt enumerați precursorii de droguri.
                  
               
                     (3)
                  
                  
                     Cu ocazia celei de a șaizeci și treia sesiuni din perioada 2-6 martie 2020 la Viena, Comisia privind stupefiantele urmează să ia o decizie privind adăugarea unei substanțe în tabelul I din convenție.
                  
               
                     (4)
                  
                  
                     Este oportun să se stabilească poziția care urmează să fie adoptată în numele Uniunii în cadrul Comisiei privind stupefiantele, întrucât decizia va produce efecte juridice în Uniune și va avea vocația de a influența în mod decisiv conținutul dreptului Uniunii, și anume Regulamentul (CE) nr. 111/2005 al Consiliului (2) și Regulamentul (CE) nr. 273/2004 al Parlamentului European și al Consiliului (3).
                  
               
                     (5)
                  
                  
                     Conform evaluării Organului Internațional de Control al Stupefiantelor, substanța alfa-fenilacetoacetat de metil (MAPA) este utilizată frecvent la fabricarea ilicită a amfetaminei și metamfetaminei. Există dovezi potrivit cărora volumul și amploarea fabricării ilicite a acestor stupefiante și substanțe psihotrope cauzează grave probleme de sănătate publică sau sociale, astfel încât se justifică plasarea alfa-fenilacetoacetatului de metil (MAPA) sub control internațional. Fabricarea ilegală a amfetaminei și metamfetaminei cauzează importante probleme de sănătate publică și sociale în Uniune. Incidentele legate de traficul de alfa-fenilacetoacetat de metil (MAPA) implică cantități din ce în ce mai mari și sunt tot mai frecvente, iar grupurile infracționale organizate din Uniune exportă în mod ilegal amfetamină și metamfetamină către țări terțe.
                  
               
                     (6)
                  
                  
                     Poziția Uniunii ar trebui să fie exprimată de statele membre ale Uniunii care sunt membre ale Comisiei privind stupefiantele,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii în cadrul celei de a șaizeci și treia sesiuni a Comisiei privind stupefiantele este de a adăuga substanța alfa-fenilacetoacetat de metil (MAPA) în tabelul I din convenție.
         
         
            Articolul 2
            Poziția precizată la articolul 1 este exprimată de statele membre ale Uniunii care sunt membre ale Comisiei privind stupefiantele, acționând împreună.
         
         
            Articolul 3
            Prezenta decizie intră în vigoare la data adoptării.
         
         
            Adoptată la Bruxelles, 27 februarie 2020.
            
               
                  Pentru Consiliu
               
               
                  Președintele
               
               D. HORVAT
            
         
         
            (1)  Decizia 90/611/CEE a Consiliului din 22 octombrie 1990 privind încheierea în numele Comunității Economice Europene a Convenției Organizației Națiunilor Unite împotriva traficului ilicit de stupefiante și substanțe psihotrope (JO L 326, 24.11.1990, p. 56).
         
            (2)  Regulamentul (CE) nr. 111/2005 al Consiliului din 22 decembrie 2004 de stabilire a normelor de monitorizare a comerțului cu precursori de droguri dintre Uniune și țările terțe (JO L 22, 26.1.2005, p. 1).
         
            (3)  Regulamentul (CE) nr. 273/2004 al Parlamentului European și al Consiliului din 11 februarie 2004 privind precursorii drogurilor (JO L 47, 18.2.2004, p. 1).